Ebbe Munck

Hans Ebbe Munck (14. januar 1905 på Frederiksberg – 2. maj 1974 i København) var dansk modstandsmand (dæknavn: Skipperen, H1 ) grønlandsfarer, antikommunist, hofchef og diplomat.

Biografi 
Ebbe Munck var søn af direktør Povl Munck (død 1947) og hustru Meta, født Iversen (død 1953). Han blev student fra Ordrup Gymnasium i 1922 og cand.polit. i 1929. Som ung deltog han i flere grønlandsekspeditioner og var med til at oprette af kolonien i Scoresbysund. 

Munck var i 1930'erne udenrigskorrespondent ved Berlingske Tidende og var bladets korrespondent i Berlin 1929-31 og i London 1931-35; redaktionssekretær 1935-36; udsendt korrespondent til krigen i Spanien 1936 og til den finske krig 1939-40 og 1941-42. Han blev som sådan i 1940 placeret i Stockholm, hvor han kom til at spille en central rolle i forbindelse med den samtidige tyske besættelse af Danmark. Han blev kontaktpersonen og havde bl.a. kontaktadresse på Sibyllegatan 13, Stockholm, mellem den hemmelige, britiske sabotageorganisation SOE, med en uklar rolle i forhold til den britiske organisation SIS (MI6) samt samarbejdede med den danske, militære efterretningstjeneste og senere også Frihedsrådet. Han var redaktør af Dagbladet Information i 1945. Han var udenrigspolitisk redaktør ved Berlingske Tidende til 1946.

I 1947 gik Ebbe Munck ind i udenrigstjenesten og tjenstgjorde som presseattaché ved den danske ambassade i London 1947; ambassaderåd i Helsingfors fra 1955 og 1959-67 som ambassadør i Thailand. I sine sidste år fungerede han som hofchef for dronning Margrethe.

Ebbe Munck var en central person i efterkrigstidens antikommunistiske arbejde, bl.a. gennem Firmaet og Selskabet for Frihed og Kultur; især fungerede Munck sammen med bl.a. Erik Husfeldt som et bindeled til det politiske system. Han var medlem af bestyrelsen for Den danske Klub i London 1951-55 og for Anglo-Danish Society i London 1951-55.

Deltog i Scoresbysund-ekspeditionen 1924, i Charcot-ekspeditionen 1926 og i Courtauld-ekspeditionen til Østgrønland 1935; medleder af dansk Nordøstgrønlands-ekspeditionen 1938-40 og af dansk Pearyland-ekspeditionen 1947; chef for den danske og den internationale pressedelegation til Grønland under kongeparrets besøg 1952; medstifter af Dansk Ekspeditionsfond 1947; i komiteen for British Northeast Greenland Expedition 1950-53

Tildelt Galathea Medaillen og i 1940 den kongelige fortjenstmedalje i sølv. Han blev Ridder af Dannebrog 1948, af 1. grad 1953, Kommandør 1967 og af 1. grad 1973.

Ægteskab og børn 
Munck var gift første gang (ægteskabet opløst 12. januar 1929) med Kirsten Munck, født 13. januar 1904 i København, datter af direktør Julius Pilegaard Graae (død 1914) og hustru Sigrid, født Sibbern Køhler, og søster til Jutta Graae  med dæknavnet Storhertuginden under 2. verdenskrig.  Den 30. april 1949 giftede han sig med Birgit Munck, født 13. oktober 1915 i Kalundborg som datter af fabrikant Christian Valentin (død 1954) og hustru Emmy, født Norup.

Ebbe Munck er begravet på Ordrup Kirkegård.

Kilder 

 Kraks Blå Bog 1957

Eksterne henvisninger 
 

Studenter fra Ordrup Gymnasium
Ambassadører fra Danmark
Kommandører af 1. grad af Dannebrog
Modstandsfolk fra Danmark
Journalister fra Danmark
Journalister ved Dagbladet Information
Personer fra Frederiksberg
Danskere i 1900-tallet
Modtagere af Fortjenstmedaljen i sølv
Økonomer fra Danmark
Personer i Kraks Blå Bog (afdøde)
Personer i Dansk Biografisk Leksikon
Hofchefer fra Danmark
Antikommunister fra Danmark
Selvbiografer fra Danmark
Dansksprogede forfattere fra Danmark